ครม.มือถือสาก ปากถือศีล.!?
จากมติคณะรัฐมนตรี (ครม.) ว่าด้วยเรื่อง การแต่งตั้งข้าราชการการเมือง ประจำสํานักเลขาธิการนายกรัฐมนตรี จํา นวน 3 คน นั่นคือ อมร มีมะโน, ภูวิช ปัญญาสิทธิ์ และสมชาย สาโรวาท เริ่มมีผลตั้งแต่วันที่ 16 มี.ค. 2564 กลายเป็นร้อนฉ่า ทั้งแวดวงการเมือง แวดวงธุรกิจและแวดวงตลาดทุน พร้อมตั้งคำถามกับคณะรัฐมนตรี (ครม.) ทันทีว่า “ผ่านลงมติเรื่องนี้มาได้อย่างไร” ระบบตรวจสอบบกพร่องหรือไม่ หรือมีใครในครม.ชุดนี้ได้ประโยชน์จากมติดังกล่าวหรือไม่..!?
21 มี.ค. 2564

เมกะเทรนด์ : สุภชัย ปกป้อง
จากมติคณะรัฐมนตรี (ครม.) ว่าด้วยเรื่อง การแต่งตั้งข้าราชการการเมือง ประจำสํานักเลขาธิการนายกรัฐมนตรี จํา นวน 3 คน นั่นคือ อมร มีมะโน, ภูวิช ปัญญาสิทธิ์ และสมชาย สาโรวาท เริ่มมีผลตั้งแต่วันที่ 16 มี.ค. 2564 กลายเป็นร้อนฉ่า ทั้งแวดวงการเมือง แวดวงธุรกิจและแวดวงตลาดทุน พร้อมตั้งคำถามกับคณะรัฐมนตรี (ครม.) ทันทีว่า “ผ่านลงมติเรื่องนี้มาได้อย่างไร” ระบบตรวจสอบบกพร่องหรือไม่ หรือมีใครในครม.ชุดนี้ได้ประโยชน์จากมติดังกล่าวหรือไม่..!?
เป็นที่รู้กันดีว่า “อมร มีมะโน” คืออดีตประธานเจ้าหน้าที่บริหาร บริษัท คราวน์ เทค แอดวานซ์ จำกัด (มหาชน) หรือ AJD ปัจจุบันเปลี่ยนชื่อมาเป็นบริษัท เอเจ แอดวานซ์ เทคโนโลยี จำกัด (มหาชน) หรือ AJA (ปัจจุบันอยู่ในฐานะผู้ถือหุ้นใหญ่) เช่นเดียวกับ “ภูวิช ปัญญาสิทธิ์” เจ้าของหนังสือพิมพ์โปลิสนิวส์ พร้อมนั่งเป็นกรรมการอิสระและกรรมการตรวจสอบใน AJA ด้วยเช่นกัน
หาก “อมร” จะไม่รู้จัก “ภูวิช” เป็นเรื่องที่เป็นไปไม่ได้..เหตุ “ภูวิช” ปัจจุบันนั่งเป็นกรรมการบริษัทที่ “อมร” ผู้ถือหุ้นใหญ่คือหุ้น AJA นั่นเอง..!!!
ช่วงปลายปี 2561 สำนักงานคณะกรรมการกำกับหลักทรัพย์ (ก.ล.ต.) มีการกล่าวโทษ “อมร มีมะโน” และพวกรวม 40 คน ฐานความผิด “ปั่นหุ้น AJD” ระหว่าง 16 พ.ค.-8 ต.ค. 2557 จากราคา 2.60 บาท จนขึ้นไปสูงสุด 15 บาท หลังจากหุ้น AJD เข้าซื้อขายในตลาดหุ้นเพียงแค่ 3 เดือน (เข้าเทรดวันแรก 27 ก.พ. 2557) เป็นเหตุให้ก.ล.ต.ต้องดำเนินมาตรการลงโทษทางแพ่ง “อมรกับพวก” ด้วยการสั่งปรับรวม 1,727 ล้านบาท และต้องห้ามเป็นผู้บริหารบริษัทจดทะเบียน 3 ปี
แต่ “อมรและพวก” ไม่ยอมจ่ายค่าปรับ ทำให้ก.ล.ต.ต้องส่งเรื่องให้อัยการดำเนินการสั่งฟ้องบังคับชำระค่าปรับดัง กล่าว ตามอัตราสูงสุดที่กฎหมายกำหนดวงเงิน 2,303 ล้านบาท ช่วงกลางปี 2562 ที่ผ่านมา พร้อมส่งเรื่องให้สำนักงานคณะ กรรมการป้องกันและปราบปรามการฟอกเงิน (ปปง.) ตรวจสอบเส้นทางการเงิน ภายใต้พ.ร.บ.ปราบปรามการฟอกเงิน พ.ศ. 2542
เป็นที่น่าขบขันว่า..เรื่องนี้ “สํานักเลขาธิการนายกรัฐมนตรี” ไม่รู้ไม่เห็นได้อย่างไร.. หรือรู้เห็นแล้วปล่อยให้มีการเสนอชื่อเข้าที่ประชุมคณะรัฐมนตรี (ครม.) ได้อย่างไร ที่สำคัญครม.ชุดนี้มีนักกฎหมายชั้นครูอย่างดร.วิษณุ เครืองาม รองนายกรัฐมนตรี ร่วมอยู่ด้วย ไม่มีข้อโต้แย้งหรือท้วงติงใด ๆ เลยหรือไม่
หากจะบอกไม่รู้ว่า “อมร มีมะโน” มีคดีติดตัวอยู่ด้วย..ก็คงไม่ใช่ “วิษณุ เครืองาม” เป็นแน่..!?
แม้ว่า “ร.อ.ธรรมนัส พรหมเผ่า” รัฐมนตรีช่วยว่าการกระทรวงเกษตรและสหกรณ์ จะออกมาแก้เกี้ยว ด้วยการทำหนังสือถึงนายกรัฐมนตรี พล.อ.ประยุทธ์ จันทร์โอชา เพื่อพิจารณาทบทวนมติคณะรัฐมนตรียกเลิกการแต่งตั้งข้าราชการการเมือง ด้วยการยกเลิกการแต่งตั้ง “อมร มีมะโน” และ “ภูวิช ปัญญาสิทธิ์” ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรีก็ตาม
แต่ปรากฎข้อพิรุธขึ้นมาทันที เมื่อเว็บไซต์ทำเนียบรัฐบาล www.thaigov.go.th มีการแก้ไขผลสรุปสาระสำคัญการประชุมครม.วันที่ 16 มี.ค. 2564 ที่ผ่านมา ด้วยการตัดชื่อ “อมร มีมะโน” และ “ภูวิช ปัญญาสิทธิ์” ออกจากรายชื่อผู้ที่ได้รับการแต่งตั้งข้าราชการการเมือง สำนักเลขาธิการนายกรัฐมนตรี
ทั้งที่ “ร.อ.ธรรมนัส” เพิ่งทำหนังสือถึงนายกรัฐมนตรี เพื่อขอให้ยกเลิกการแต่งตั้ง “อมร มีมะโน” และ “ภูวิช ปัญญาสิทธิ์” ฉบับลงวันที่ 18 มี.ค.2564 และครม.ยังมิได้ทบทวนมติดังกล่าวแต่อย่างใด..!!?
ที่ผ่านมา..รัฐบาลพล.อ.ประยุทธ์ จันทร์โอชา มักแสดงตัวตนว่าเป็น “รัฐบาลขาวสะอาด-รัฐบาลปราบโกง” มาโดยตลอด..แต่ปรากฎการณ์ที่เกิดขึ้นครั้งนี้ ทำให้เกิดการฉุกคิดกันมากขึ้นว่า..หรือนี่เป็นเพียง “ครม.มือถือสาก ปากถือศีล” ใช่หรือไม่..!??